‘Rower’ in Jhb doodgeskiet, 3 vasArgieffoto ŉ Vermeende rower is Woensdag in Johannesburg doodgeskiet en drie in hegtenis geneem ná ŉ gewapende roof by ŉ winkel in die omgewing. Hoofsupt. Wayne Minnaar, woordvoerder van die Johannesburgse metropolisie (JMPD), het gesê die voorval het in Doornfontein plaasgevind. “JMPD-beamptes het die verkeer gereguleer by die kruising van Siemert- en Errorweg toe hulle geweerskote hoor,” het Minnaar gesê. “Hulle het ondersoek ingestel en gesien ŉ groep mense hardloop in hul rigting.” ŉ Omstander het die beamptes ingelig dat ŉ winkel pas beroof is en het ŉ beskrywing van die verdagtes gegee. Een van die verdagtes is glo tydens die roof deur ŉ veiligheidswag doodgeskiet. “Die beamptes het die verdagtes gejaag en een man aangekeer toe hy in ŉ wegkomvoertuig wou klim. ŉ Tweede verdagte is in ŉ nabygeleë straat aangekeer, en die derde man is in die winkel gevang.” Die beamptes het op twee ongelisensieerde vuurwapens beslag gelê.